CELEX: 62010TN0073
Language: mt
Date: 2010-02-17 00:00:00
Title: Kawża T-73/10 P: Appell ippreżentat fis- 17 ta’ Frar 2010 minn Apostolov kontra s-sentenza mogħtija mit-Tribunal għas-Servizz Pubbliku fil- 15 ta’ Diċembru 2009 fil-kawża Apostolov vs Il-Kummissjoni

17.4.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 100/63
            
         Appell ippreżentat fis-17 ta’ Frar 2010 minn Apostolov kontra s-sentenza mogħtija mit-Tribunal għas-Servizz Pubbliku fil-15 ta’ Diċembru 2009 fil-kawża Apostolov vs Il-Kummissjoni
   (Kawża T-73/10 P)
   2010/C 100/93
   Lingwa tal-kawża: l-Ingliż
   
      Partijiet
   
   
      Appellant: Svetoslav Apostolov (Saarwellingen, il-Ġermanja) (rappreżentanti: D. Schneider-Addae-Mensah, avukat)
   
      Appellata: Il-Kummissjoni Ewropea
   
      Talbiet tal-appellant
   
   
               —
            
            
               tannulla d-digriet mogħti mit-Tribunal għas-Servizz Pubbliku tal-Unjoni Ewropea (l-Ewwel Awla) tal-15 ta’ Diċembru 2009 fil-Kawża F-8/09;
            
         
               —
            
            
               tannulla d-deċiżjoni tal-Kummissjoni fl-ittra datata 23 ta’ Ottubru 2008;
            
         
               —
            
            
               tobbliga lill-Kummissjoni u lis-servizzi speċjalizzati tagħha, prinċipalment lill-Uffiċċju Ewropew għas-Selezzjoni tal-Persunal (EPSO), sabiex jikkunsidraw bħala korretti r-risposti mogħtija mill-appellant għad-domandi 9, 30 u 32 tat-test ta’ kompetenza li sar fl-14 ta’ Diċembru 2007;
            
         
               —
            
            
               sussidjarjament, tawtorizza lill-appellant jerġa’ jagħmel it-test ta’ kompetenza;
            
         
               —
            
            
               sussidjarjament għat-tieni, it-tielet u r-raba’ talba hawn fuq imsemmija, tirrinvija din il-kawża quddiem it-Tribunal għas-Servizz Pubbliku;
            
         
               —
            
            
               tikkundanna lill-Kummissjoni għall-ispejjeż ta’ dawn il-proċeduri u tal-proċeduri quddiem it-Tribunal għas-Servizz Pubbliku tal-Unjoni Ewropea.
            
         
      Aggravji u argumenti prinċipali
   
   Permezz ta’ dan l-appell, l-appellant jitlob l-annullament tad-digriet mogtħi mit-Tribunal għas-Servizz Pubbliku tal-Unjoni Ewropea tal-15 ta’ Diċembru 2009 fil-Kawża F-8/09 Apostolov vs Il-Kummissjoni, li permezz tagħha t-Tribunal għas-Servizz Pubbliku ċaħad bħala inammissibbli r-rikors ippreżentat mill-appellant għall-annullament ta’ deċiżjoni tal-Kummissjoni tal-21 ta’ Ottubru 2008 li permezz tagħha l-Uffiċċju Ewropew għas-Selezzjoni tal-Persunal (EPSO) ċaħad l-ilment tiegħu kontra d-deċiżjoni tal-25 ta’ April 2008 li indikatlu illi l-marki li kiseb fit-testijiet ta’ selezzjoni fil-kuntest tas-sejħa għall-espressjoni ta’ interess EPSO/CAST27/4/07 ma kinux suffiċjenti sabiex jiġi inkluż fid-database ta’ kandidati eliġibbli.
   Insostenn tal-appell tiegħu, l-appellant isostni, prinċipalment, illi kien hemm konfużjoni fir-rigward tat-terminu għall-preżentata tar-rikors u li, konsegwentement, dan kien żball skużabbli illi rrenda r-rikors ippreżentat mill-appellant quddiem it-Tribunal għas-Servizz Pubbliku fid-9 ta’ Lulju 2009 ammissibbli.
   L-appellant isostni wkoll illi l-EPSO kkommetta żball manifest ta’ evalwazzjoni għal ċerti risposti mogħtija mill-appellant fil-kuntest tat-testijiet ta’ selezzjoni relatati mas-sejħa għall-espressjoni ta’ interess EPSO/CAST27/4/07. Barra minn hekk, l-appellant isostni wkoll illi l-EPSO għażel proċedura kompletament inadegwata sabiex jittestja lill-kandidati sabiex jiżgura proċedura ta’ selezzjoni korretta.